Ilvesed armastavad kinnitallatud metsateid ja sihte, kus nad võivad käia kilomeetrite kaupa. Ka omaenda jäljed lumes on ilvestel mitmekordse kasutusega. Kaval liikumisviis säästab energiat. Mööda jäätunud oja sängi võib ilves liikuda kaugele, vahepeal loomade joogikohtade juures jahti pidades, ning ojaäärse võsa varjus lagedaid kohti ületades jõuda ekskursioonile teise metsa. Ilvesed käivad mööda suusaradu ning traktoriteid, koguni piki maanteid. Teepeenral leidub toitu jänestele, samuti teeäärses kõrges rohus ja võsastikus. Vähelumiseid kohti otsivad ka metskitsed ning ilvesed varitsevad neid raja läheduses või teeäärse lumevalli taga. Ilvestele meeldib ka maantee ääres kõrgel künkal istuda ning möödasõitvaid autosid vaadata. 23.7.1994. a istus kell 7 hommikul Tartumaal Kavilda jõe lähedal maanteeäärsel künkal emane ilves koos vaevu 2,5 kuu vanuse pojaga. (Samasugust juttu rääkisid jahimehed 2001. a suvel Hendrik Relvele.)